Za dom

***Glavni članak*** | *Galerija* | *Citati* | *Razgovor*

Zastava HOS-a s pozdravom "Za dom spremni"

**Za dom** ili **Za dom spremni** (akronim **ZDS**), hrvatski pozdrav i poklik koji se prema predaji koristi još od 16. stoljeća.

Prema nekim povijesnim izvorima, koristili su ga Nikola Šubić Zrinski, Josip Jelačić i Stjepan Radić. Ustaše su ga preuzele i pretvorile u geslo **Za poglavnika i dom spremni**.

Tijekom Domovinskog rata pozdrav se često koristio u Hrvatskoj vojsci, a Hrvatske obrambene snage su ga koristile kao službenu krilaticu. U suvremenoj Hrvatskoj koriste ga mnoge braniteljske i domoljubne udruge.

## Povijest

### Opsada Sigeta

*Podrobniji članak o temi: Opsada Sigeta*

Tijekom opsade Sigeta 1566. hrvatski branitelji na čelu s hrvatskim banom Nikolom Šubićem Zrinskim pružali su junački otpor brojčano nadmoćnim osmanskim osvajačima. Nakon dugotrajne opsade Zrinski je s preostalom šačicom branitelja krenuo u posljednji juriš i povikao: "Za dom - u boj!" To je ujedno i najstariji povijesni zapis korištenja poklika.

Po uzoru na Nikolino junaštvo istoimena opera, koju je 1876. skladao Ivan Zajc, sadržava ariju "U boj, u boj" s poklikom "za dom sad u boj". Književnik Pavao Ritter Vitezović je po uzoru na junačku obranu Sigeta napisao spjev "Odiljenje sigetsko" u kojem koristi pozdrav "za dom".

### 19. stoljeće

Prema nekim izvorima, ban Josip Jelačić koristio je isti pozdrav za motivaciju svojih vojnika. Kada bi s vojskom išao u bitku uzvikivao bi: "Za dom!", a vojska bi odgovarala: "Spremni umrijeti!", ili skraćeno "Spremni!" Povjesničar Hrvoje Klasić ustvrdio je kako to nije istina, nego tipično "*post truth* ili *fake news* ludilo (...) koje je netko dobrano isfabricirao".

Pozdrav se spominje i u nekoliko brojeva književnog časopisa *Danica*.

Tijekom vladavine ugarskog bana Károlyja Khuen-Héderváryja, obilježene pokušajima nasilne mađarizacije Hrvata, napravljena je domoljubna razglednica s hrvatskim grbom iznad kojeg dva anđela drže krunu, a u krugu piše: "ZA HRVATSKI DOM I ROD".

### 1900. - 1940.

Između 1904. do 1929. geslo Hrvatske seljačke stranke bilo je "za dom, za hrvatski seljački dom - spremni!"

Od 1908. do 1945. izlazio je katolički list za žene nazvan "Za vjeru i dom". Već u svojem prvom izdanju donosi i istoimenu pjesmu u kojoj se poklik više puta ponavlja.

Na zastavi udruge Hrvatski domobran iz Argentine 1931. pojavljuje se pozdrav "za dom spremni".

Poklik "za dom" dokumentiran je u varaždinskom tjedniku *Hrvatsko jedinstvo* u broju iz 1939. godine.

### Uporaba u NDH

Utemeljitelj i poglavnik Ustaškog pokreta Ante Pavelić koristio je pozdrav "za dom" još i prije osnivanja NDH, tijekom boravka u fašističkoj Italiji. Nakon što je 10. travnja 1941. utemeljena NDH, Pavelićev doglavnik i pukovnik Slavko Kvaternik na radiju objavljuje vijest o tome koju završava pozdravom: "Za dom spremni!" Pavelić je odlučio da će državna krilatica biti "za poglavnika i dom spremni", inačica pozdrava "za dom", ali s dodatkom njegova naslova. Neki su koristili i skraćene izraze "za dom spremni" ili "za dom". Pozdravom su završavali svi javni događaji i koristio se u školama. Međutim, to nipošto ne ide u prilog tvrdnjama da je "za dom" ustaški pozdrav; naprotiv, ustaše su preuzeli mnoge stvari iz hrvatske prošlosti (zastavu, himnu, novac...). Neva Mihalić to tumači ovako:

 Datoteka:Wikiquote-logo.svg „Ustaški je pokret simbole, riječi i izraze našao u riznici duha i povijesti hrvatskoga naroda i svjestan njihova općeljudskoga i starohrvatskoga značenja pokušao ih iskoristiti za ciljeve svoga političkoga pokreta, a pokret na taj način približiti narodu kako bi ga narod prihvatio. Da je tomu tako, upravo dokazuju objašnjenja iz glasila Hrvatske seljačke stranke iz 1941. godine koja se danas pojavljuju u elektroničkim medijima, a nikako ne da bi ti tekstovi dokazivali nekakvo vlasništvo ustaškoga pokreta nad hrvatskim leksikom ili nad hrvatskim duhom. Tim više što je službeni pozdrav ustaškog pokreta na prvom mjestu veličao Poglavnika, tek potom ono što je Hrvatima sveto.”(Neva Mihalić, Hrvatski tjednik, br. 480., 2013.)
Izdanje glasila "Hrvatska straža" tiskano u studenom 1968. donosi intervju s Antom Pavelićem iz ljeta 1957. u kojem Pavelić svojem prijatelju u Argentini govori kako je odlučio da pozdrav "za dom" bude državna krilatica u NDH:

 Datoteka:Wikiquote-logo.svg „"Odlučiti spremna srdca" i "spremni" jedno je te isto, samo što je drugi izraz prikladniji i odrješitiji za pozdrav. Postavlja se pitanje: Spremi za što? Za ono, što nam je medju zemaljskim stvarima najsvetije: ZA DOM! Dom ne znači samo domovinu, nego i domaće ognjište, pa je njegovo značenje dvostruko i jako. **Taj se izraz provlači kroz cielu našu poviestnicu, provlači se i kroz naše rodoljubno pjesništvo. Upotrebljavaju ga i Zrinski i Jelačić, Bašagić i Kranjčević. Kasnije su Ustaše tome pozdravu dodali i "Za Poglavnika"**”(Ante Pavelić govori o pozdravu "za dom" u ljeto 1957.)
### 1945. - 1991.

Nakon Drugog svjetskog rata u Jugoslaviji, ustaška vlast je doživjela slom, a na vlast su došli jugokomunisti na čelu s Titom. Nova vlast oštro se protivila hrvatskom nacionalizmu i stoga je korištenje hrvatskog znakovlja, pa tako i pozdrava "za dom" bilo zabranjeno, a nacionalisti koji su isticali znakovlje zatvarani u sabirne logore ili ubijani. U isto vrijeme, Pavelić i ustaše odrekli su se pozdrava "za dom" iz političkih i taktičkih razloga.

### Domovinski rat

*Podrobniji članak o temi: Domovinski rat*

Tijekom Domovinskog rata poklik su koristili hrvatski branitelji, koji su se borili pod tim pozdravom. Kao službeni pozdrav rabile su ga Hrvatske obrambene snage, a koristili su ga i Zbor narodne garde, 1. gardijska brigada "Tigrovi" te 1. bojna "Crne mambe". Ipak, najviše odjeka imao je kao geslo HOS-a, koje je regulirano Zakonom o hrvatskim braniteljima i potpuno zakonito u Republici Hrvatskoj. Prema mišljenju Andrije Hebranga, 1990-ih pozdrav je postao antifašistički, jer su ga koristili hrvatski branitelji u ratu protiv četničkih fašista.

### Republika Hrvatska

Tijekom 1990-ih pozdrav nije bio sporan. Sam je Stjepan Mesić, poglavar SDP-a i bivši predsjednik, održao vatreni govor protiv HDZ-a na 2. saboru HSP-a pod slikom HOS-a i geslom "Za dom spremni". Na tom je govoru Mesić pohvalio HOS i obranu koju je Dobroslav Paraga organizirao protiv velikosrpske agresije. Na saboru su govorili i zastupnik SDP-a Tonino Picula te koalicijski partner HDZ-a Šemso Tanković.

Međutim, tijekom 2010-ih za vrijeme SDP-ove vlade dio lijevih medija i aktivističkih skupina proglasio je pozdrav "Za dom" ustaškim, zbog čega je krenula oštra politička debata o pozdravu. Policija je počela podnositi prekršajne prijave zbog njegovog korištenja, što se događalo čak i na Thompsonovim koncertima, jer su lijevi mediji prenosili da publika "skandira ustaške pozdrave".

Pravosudna tijela RH su uglavnom donosila oslobađajuće presude po pitanju korištenja "za dom spremni". Ministarstvo uprave ozakonilo je mnoge udruge i političke stranke koje koriste "za dom spremni" kao krilaticu, a Ministarstvo obrane na ratnim mimohodima ističe HOS-ovu zastavu s pozdravom "za dom spremni".

## Prijepori

U Republici Hrvatskoj od 2011. postoje prijepori o tome je li "za dom" stari hrvatski pozdrav i ustaški pozdrav. Dok ljevičari tvrde da je "za dom" ustaški pozdrav, konzervativci smatraju da je to stari hrvatski pozdrav, a ako i nije, očišćen je u Domovinskom ratu junaštvom branitelja koji su se borili pod njime.

### Josip Šimunić

Dana 19. studenog 2013., po završetku nogometne utakmice protiv Islanda, proslavljeni hrvatski športaš Josip Šimunić nekoliko je puta uzviknuo "Za dom!", na što je publika uzvratila "Spremni!" Iako je to bio samo dio proslave pobjede i isticanje domoljubnih uzvika, DORH je utvrdio da čin Josipa Šimunića "predstavlja manifestaciju rasističke ideologije, prezir prema drugim ljudima zbog njihove vjerske i etničke pripadnosti te trivijaliziranje žrtava zločina protiv čovječnosti" te mu je izreklo najveću moguću kaznu od 25.000 kuna. FIFA ga je kaznila s 10 utakmica neigranja i 30.000 švicarskih franaka. Šimunić se žalio Športskom arbitražnom sudu u Lausanni, ali sud je potvrdio FIFA-inu presudu.

### Peticija 2015.

Krajem kolovoza 2015. pokrenuta je internetska peticija na inicijativu bivšeg zapovjednika vukovarske obrane Branka Borkovića. Potpisalo ju je oko 3.200 osoba, među kojima su Josip Pečarić, Stanko Popović, Vlado Košić, Valentin Pozaić, Anđelko Kaćunko, Miljenko Stojić, Mirko Valentić, Zvonimir Šeparović, Josip Šimunić, Zvonimir Hodak, Velimir Bujanec i mnogi drugi. Potpisnici su tražili od predsjednice Kolinde Grabar-Kitarović i predsjednika HDZ-a Tomislava Karamarka da predlože izmjene Zakona o hrvatskoj vojsci kako bi pozdrav "za dom spremni" ušao u službenu vojnu uporabu. Međutim, predsjednica je rekla da je peticija toliko neozbiljna da ne zaslužuje službeno očitovanje. Zadarski biskup Želimir Puljić predložio je da se raspiše referendum s pitanjem: "Jeste li za dekriminalizaciju pozdrava Za dom spremni?"

### Božidar Alić

Hrvatski glumac Božidar Alić početkom 2016. objavio je snimku svog maloljetnog sina kako izgovara pozdrav *Za dom spremni*, a videozapis je popratio komentarom "Hvaljen Isus i Marija". Dječja pravobraniteljica Ivana Milas-Klarić i saborski zastupnik SDSS-a Milorad Pupovac zahtijevali su da se Aliću i njegovoj supruzi Sandi oduzme sin Ratimir i preda posebnom skrbniku, ali Alić je dobio spor protiv Pupovca i utvrdio da će i dalje odgajati svog sina u domoljubnom duhu.

### Spomen-ploča u Jasenovcu

Predstavnici Udruge branitelja HOS-a podigli su 5. studenog 2016. na zgradi vrtića u Jasenovcu spomen-ploču u čast 11 pripadnika postrojbe poginulih u Domovinskom ratu braneći taj dio Hrvatske. Kako je na grbu HOS-a istaknut i natpis "za dom spremni", lijevi političari i aktivisti zahtijevaju skidanje ploče, zbog čega događaj postaje prvoklasno dnevnopolitičko pitanje. Odlukom premijera Plenkovića ploča je 7. rujna 2017. premještena na lokaciju "Trokut" blizu Novske kod ostalih spomen-ploča iz Domovinskog rata.

## U kulturi

### Književnost

Hrvatski književnik Josip Eugen Tomić izdao je 1894. knjigu "Za kralja - za dom" čija se radnja odvija između 1756. i 1790.. U djelu se više puta spominje pozdrav "za dom", koji se čak nalazi i u naslovu.

Hrvatski književnik i aktivist Elvis Duspara izdao je 2016. knjigu "Za dom spremni" u kojoj iznosi stav da pozdrav "za dom spremni" smeta jedino agresorima, izdajnicima i okupatorima.

Hrvatski književnik i akademik Josip Pečarić napisao je 2017. knjigu "Dnevnik u znaku Za dom spremni" u kojoj je sažeo tekstualnu građu o pozdravu "za dom". Međutim, ljevičari su zabranili predstavljanje knjige kako se ne bi saznala istina o pozdravu. SDP-ov gradonačelnik Ivan Klarin obrazložio je cenzuru tvrdeći kako "knjiga nije u duhu antifašističke i domoljubne povijesti otoka Murtera".

### Glazba

* **113. šibenska brigada** (Mišo Kovač) pjesma je o hrabrim Šibečanima koji brane Šibenik i Hrvatsku. *"Krv sinova diljem Lijepe naše rodnu grudu natapa i vlaži. Sve smo dali, dat ćemo još više, **za dom spremni** Šibenčani!"*
* **Bijeli golubovi** (Marko Perković Thompson) jedna je od najljepših balada o palim braniteljima, te potiče slušatelje da shvate koliku je cijenu platilo tisuće Hrvata poginulih u obrani domovine od velikosrpskih agresora. *"Ovdje je palo golubova jato, a bili su **za dom**, bili samo za to. Pomoli se, onda dalje kreni. Na ovom su mjestu pali golubovi bijeli. S ognjem pakla tu su se sreli, ostala su polomljena krila, a bili su **za dom spremni**."* Pjesma je registrirana u bazi ZAMP-a.
* **Bojna Čavoglave** (Marko Perković Thompson) je najpoznatiji primjer korištenja poklika "za dom" u suvremeno doba, te je jedna od najizvođenijih pjesama od osamostaljenja. Nastala je 1991. tijekom velikosrpske agresije i Domovinskog rata. Počinje stihovima: *"**Za dom! Spremni!** U Zagori na izvoru rijeke Čikole stala braća da obrane naše domove!"* Kasnije poručuje: *"**Za dom**, braćo, za slobodu borimo se mi!"*
* **Boj se bije** je pjesma koja govori o zagrebačkim Hrvatima. Pripjev pjesme glasi: *"Korak ide za korakom, mladi Hrvat pod barjakom, boj se bije, bije, hrvatski se barjak vije, za slobodu i **za dom, hrvatski dom**!"*
* **Domovino** (Siniša Vuco) pjesma je iz 1991. posvećena braniteljima. *"Ja znam da boli te, al' nemoj majko brinuti. Samo nas pozovi, tvoji su sinovi **za dom spremni** ginuti!"* Pjesma je registrirana u bazi ZAMP-a.
* **Himna HOS-a** je pjesma objavljena 1992. i započinje s triput ponovljenim stihom: *"**Za dom - spremni!"***
* **Himna Tigrova** himna je 1. gardijske brigade "Tigrovi" i govori o hrabrim Tigrovima koji odlaze u bitku. Poručuju da su spremni umrijeti za Hrvatsku i završavaju pjesmu s povicima: *"**Za dom! Spremni!** Tigrovi!"*
* **Hrvatska vila** je domoljubna pjesma iz 19. stoljeća o mitološkoj Hrvatskoj vili s Dinare. *"S Dinare kršne Hrvatska vila novome svijetu naviješta spas. U kolo braćo, ruku pod ruku, uz milog brata vini se brat! Pa neka glasna, ko sunce jasna, grmne pjesma puna nade, ko nebeski grom, ko nebeski grom! Da ćeš živjet, da ćeš radit, da ćeš ginut **za hrvatski mili dom!**"*
* **Hrvatine** (stihovi Mario Mihaljević, izvodi Đuka Čaić) domoljubna je pjesma koja je stekla veliku popularnost tijekom Domovinskog rata. Započinje stihovima: *"Braćo, svi u jedan stroj, krvavi se vodi boj. Za slobodu i **za dom, jedini dom, hrvatski dom**."*
* **Koračnica 6. domobranske pukovnije** (tekst Mladen Vidović i Asja Hahle, glazba Saša Vukić) himna je 6. domobranske pukovnije koju su uglavnom činili Dalmatinci. Početak koračnice glasi: *"Idu splitski domobrani, idu momci odabrani, splitske kćeri, splitske cure, oko njih su ruke svile, splitske majke dobre bile, sto su svijeća zapalile. Bog nas čuva, Bog nas brani, **za dom spremni** domobrani!"*
* **Lijepo li je Hrvat biti** (Marko Perković Thompson), poznata i kao "Pravaška himna", pjesma je o tome kako je lijepo biti Hrvat, ljubiti Boga i bližnjega te umrijeti u svojoj domovini. Zaziva i Antu Starčevića nakon čega kaže: *"A HOS-ovci pozdravljaju svoju domovinu: **za dom spremni** i slobodu hrvatskome rodu!"*
* **Malena je Dalmacija** je pjesma iz 1914. koja veliča Dalmaciju i hrabrost dalmatinskih Hrvata. U pripjevu govori: *"Malena je Dalmacija, al je dika rodu svom. Još hrvatska trobojnica, na barjaku sokolskom. Pa bio dug i težak put, sokoli ne žale trud. Zato, braćo, naprijed hajdmo, za slobodu i **za dom - hrvatski dom.**"*
* **Naša garda, ponos naš** (Mario Kinel) pjesma je o hrabrim hrvatskim gardistima. Jedna strofa glasi: *"Naša garda svesrdno se bori, **za slobodu i naš dragi dom**, svakom od njih mlado srce gori, da bi opet bili svoj na svom."*
* **Naša pjesma** (Miroslav Šlik) pjesma je iz 20. stoljeća o Hrvatskoj. U pripjevu govori: *"Zvoni, ori širom svijeta, liječi rane rodu svom! Borimo se snažnih grudi vjerom **za svoj dom**."*
* **Nazdravičarska** (stihovi Davor Ban, uglazbio Siniša Leopold) hrvatska je narodna pjesma iz 20. stoljeća. Jedna njezina strofa glasi: *"Nazdravimo, dragi brate, prva nek je za Hrvate. Ispijmo je **za naš dom**, nazdravimo domu svom..."*
* **Oj Slavonci i Hrvati** (Ilija Okrugić) pjesma je iz 19. stoljeća koja govori o slavonskim Hrvatima koji idu u vojsku boriti se za domovinu. Jedna strofa glasi: *"Oj Slavonci i Hrvati, hajd u vojsku banu! Tamo će nam slava dati krunu obećanu! Tam **za narod, dom** i kralja borite se, kako valja. Naprijed stupaj, mačem lupaj, hura, naprijed stupaj."*
* **Poputnica Nikole Jurišića** (stihovi Ljudevit Varjačić, uglazbio Ivan pl. Zajc) pjesma je o hrvatskom junaku koji se bori za dom. U jednoj strofi pjesnik govori o junakovoj hrabrosti: *"Junak živi domu uv'jek vjeran svomu, za njeg život da! Hajde, junak za junakom, hajd, u smrt **za dom i rod!**"*
* **Prva bojna zagrebačka** (stihovi Siniša Novak, glazba Nikica Kalogjera) pjesma je o hrabrim hrvatskim vojnicima iz 1. zagrebačke bojne. Početak pjesme glasi: *"Prva bojna zagrebačka, prva bojna topnička. Za slobodu ustala, **za dom, hrvatski dom!**"*
* **Složno, složno, braćo mila** (Ferdo Rusan) govori o Hrvatima koji idu na bojište boriti se za svoju domovinu. Pripjev glasi: *"Korak, korak za korakom, Hrvat žurno za Hrvatom, na bojište **za dom** mili, ajdmo, ajdmo proti sili!"*
* **Svaki Hrvat ponosito** (stihovi Ljudevit Vukotinović, uglazbio Ferdo Livadić) je hrvatska ratnička pjesma iz 19. stoljeća. Jedna strofa glasi: *"Braćo, kolo sastavljajte, pa si čvrsto desne dajte. Zakletvu položite da svoj rod ne ostavite: krv i život **za naš dom!** Obasjala srca nam i lica s narodnošću i poslovica: Neka živi dom i rod!"*
* **Sve do Zemuna** (Dražen Zečić) pjesma je iz Domovinskog rata koja govori o obnovi hrvatske države u njezinim povijesnim granicama. *"Ni tisuće granata, ni grom pušaka, neće nas vratiti ni za koraka, ni za koraka. Jer uz nas je pravda, jer uz nas je Bog, zato **za dom spremni** smo u odlučni boj, zato **za dom spremni** smo u odlučni boj. Zato pojmo braćo mila preko Drniša, preko Knina, Vukovara, sve do Zemuna!"* Pjesma je registrirana u bazi ZAMP-a.
* **Tenkisti hrvatske vojske** (Josip Vušir, Stjepan Sabljarić) pjesma je o hrvatskim tenkistima. Dva stiha glase: *"Croatio zemljo, oj hrvatska mati, **za dom spremni** mi smo i svoj život dati!"*
* **U boj, u boj** (stihovi Franjo Marković , uglazbio Ivan Zajc) poznata je arija iz opere "Nikola Šubić Zrinski" u kojoj se govori o hrabrim hrvatskim ratnicima koji se suprotstavljaju hordama turskih osvajača. Hrvati se ne boje smrti i ostaju uz Boga te pjevaju: *"**Za dom, za dom sad u boj! Za domovinu** mrijeti kolika slast! Prot dušmaninu! Mora, on mora past!"*
* **U planini** stara je hrvatska domobranska pjesma koja govori o hrabrim domobranima koji se bore za domovinu. U jednoj strofi govore: *"A na straži, a na straži, stoje kao kipovi, spremni da se za Hrvatsku, bore kao lavovi. **Svi za dom, svi za dom, svi za dom!**"*
* **Vivat Croatia** (Đani Maršan) hrvatska je domoljubna pjesma čija dva stiha glase: *"Dok u nama, braćo, živi zavjet svet, mi ćemo **za domovinu** mrijet!"*
* **Vukovi sa Svilaje** (Siniša Vuco) pjesma je koja govori o satniji hrabrih Mirlovčana i poručuje četničkim banditima neka uzmu što je njihovo i odu. *"Formira se četa samostalna, od boraca hrabrih Mirlovčana. U boj kreću, trobojnicom mašu, **za dom spremni** i za Lijepu našu!"* Pjesma završava gromoglasnim povikom: *"Za dom!"*
* **Za dom**je hrvatska pjesma stara barem stotinu godina, a možda i više. Govori o Hrvatima koji se bore za dom. U jednoj strofi poklik se spominje više puta:*"Svi smo složno, braćo, sada, **za dom spremni, za dom spremni**, budimo uvijek **za dom spremni, za dom spremni** budimo uvijek svi! Kliknimo ponosno: 'Živjela Hrvatska!', neka nas čuju, svijet će nama dati pravo, jer je to od vijeka sviju nas slava, za koju ćemo živjet i mrijet! U boj **za dom**, u smrt **za dom**, za vođu i narod svi ćemo hrabro naprijed, snažnom voljom slomiti tuđi stijeg!"*
* **Za dom** (stihovi Hugo Badalić, uglazbio Ivan Zajc) domoljubna je pjesma koja i u samom naslovu sadrži poklik "za dom". Poklik se ponavlja više puta: *"**Za dom** mili svaki čas, nek se diže pjesme glas. Da nam živi slavom svom naš hrvatski mili dom. Zato naprijed pa nastojmo i junačkim glasom pojmo. **Naprijed za mili dom, naprijed za mili dom!** A srce vapi tvorcu svom i moli blagoslov, nad pravo, rod i mili dom, vijek stalan slogom nov."*
* **Za dom** (stihovi Ljudevit Varjačić, uglazbio Ivan Zajc) domoljubna je pjesma o Hrvatima i domovini. Poklik sadrži u naslovu, a neizravno se spominje i u tekstu: *"Hajde svuda svi Hrvati, radom diž'mo rod i **dom**, nek se širi, neka svate, da nam bude svoj na svom! Um i snagu **domu dajmo**, neka znade čitav svijet, svim ga srcem veličajmo, dom nam bude stari svet!"*
* **Za slobodu i za dom** (Mirko Kolarić) pjesma je iz prve polovice 20. stoljeća koja govori o važnosti slobode i domoljublja. Stihovi govore: *"Za slobodu i **za dom**, već se krvav bije boj. Za nju svak će spreman dati junački sad život svoj! Za slobodu i **za dom!** (...) Hrabro juriš **za naš dom**, za sve novi život taj, sretan sad je opet dragi nam hrvatski mili kraj! Hrabro juriš **za naš dom!**"*
* **Živila Hrvatska**, poznata i kao **Glasna, jasna** (stihovi August Šenoa, uglazbio Ivan Zajc), domoljubna je pjesma o Hrvatskoj. U pripjevu kaže: *"Glasna, jasna od pameti, preko dola, preko gora, hrvatska nam pjesma leti, sve do sinjeg tamo mora; časak meka, čas ko grom, vječna jeka **za naš dom**..."*

Uz navedene pjesme postoje i brojne druge domoljubne pjesme u kojima se pojavljuje motiv "za dom" u različitim oblicima, no uvijek u istom kontekstu: ljubav prema domovini, borbeni ili vojni pozdrav, poziv na obranu domovine, smisao borbe i žrtve, molitva za pale Hrvate, navijanje za hrvatsku reprezentaciju (najčešće nogometnu) itd. Postoje i pjesme koje sadrže uzvik "spremni" u istom kontekstu, ali ne sadrže uzvik "za dom" (npr. pjesma "Gromovi" o istoimenoj brigadi koja sadrži uzvike "Gromovi! Spremni! Za boj!").

### Film

Hrvatska radiotelevizija prikazala je 1994. dokumentarni film o ulozi Zagreba u Domovinskom ratu pod nazivom "Zagreb **za dom**".

### Šport

Nezavisna Država Hrvatska primljena je 17. srpnja 1941. u FIFU. Tijekom tri godine hrvatska je nogometna reprezentacija odigrala četrnaest utakmica, a na svakoj od njih koristio se pozdrav "za dom".

## Izvori

1. ↑ Hrvatski fokus: I HOS i ZNG koristili pozdrav ZDS
2. ↑ 2,0 2,1 2,2 2,3 2,4 Maxportal: Pozdrav ZA DOM koristili su Nikola Šubić Zrinski, ban Jelačić i Ante Pavelić
3. ↑ 3,0 3,1 3,2 3,3 Patriot Hrvatska: Za dom
4. ↑ 4,0 4,1 Libreto opere Nikola Šubić Zrinski
5. ↑ Rozina Pavić-Jelavić: Ideologemi u operi Nikola Šubić Zrinjski Ivana pl. Zajca
  *Datoteka:Wikiquote-logo.svg „Finale opere Nikola Šubić Zrinjski sadrži sve ključne ideologeme (U boj, Zrinski, za dom, grad, junaci, ban i dr.)”(Rozina Pavić-Jelavić, Zavod za povijest hrvatske književnosti i kazališta HAZU)*
6. ↑ Odiljenje sigetsko, str. 50
7. ↑ Elvis Duspara ponovo pokreće tezu da se pozdrav "Za dom spremni" koristio i u vrijeme bana Josipa Jelačića Faktograf, 20. kolovoza 2019.
8. ↑ *Danica Horvatska, Slavonska i Dalmatinska*, broj 21, 28. svibnja 1846.
9. ↑ *Danica Horvatska, Slavonska i Dalmatinska*, broj 6, 6. veljače 1847.
10. ↑ *Danica Horvatska, Slavonska i Dalmatinska*, broj 34, 19. kolovoza 1848.
11. ↑ Index: IZJAVA BR.15/2011: ŠPORT, A POSEBNO NOGOMET, U POSLJEDNJE VRIJEME POSTAO JE POPRIŠTE ŠOVINISTIČKIH, RASISTIČKIH I DRUGIH MANIFESTACIJA NETRPELJIVOSTI I MRŽNJE Hrvatski helsinški odbor
12. ↑ Večernji list: Čičak: Vlatko Marković doprinosi veličanju ustaštva na stadionima
13. ↑ Hrvatsko nebo: Akademik Josip Pečarić: Domobranski pozdrav "za dom spremni" ili ustaški pozdrav, tj. svi Hrvati su ustaše
14. ↑ *Hrvatsko jedinstvo*, 1939., broj 99, stranica 5.
15. ↑ Jutarnji list: 10. TRAVNJA - DAN KAD SE SPUSTILA TAMA Radio Zagreb javlja o otporu naših četa Nijemcima, policija uhićuje defetiste. U 16 sati Kvaternik čita proglas...
16. ↑ Večernji list: Kako su se ustaše još 1948. odrekli pozdrava "za dom spremni"
17. ↑ Narod: Pozdrav "Za dom spremni" bio je u uporabi tijekom Domovinskog rata: Pročitajte tko ga je sve rabio
18. ↑ 18,0 18,1 Hrvatske obrambene snage: HOS - "Za dom spremni"
19. ↑ Hebrang: Ustaški pozdrav "ZDS" je sada antifašistički, www.oluja.info, objavljeno 18. veljače 2019.
20. ↑ Jutarnji list: THOMPSONU SJELA PREKRŠAJNA PRIJAVA: Policija pomoću snimki pokušava pronaći ljude koji su skandirali ustaške pozdrave i nosili neprimjerena obilježja
21. ↑ Portal Dnevnih Novosti: Ovo je prva oslobađajuća presuda za izricanje "za dom spremni"
22. ↑ HR Svijet: Sud utvrdio: Pozdrav "za dom spremni" je stari hrvatski pozdrav
23. ↑ DORH: Izdan prekršajni nalog 35-godišnjaku zbog prekršaja, 21. studenog 2013.
24. ↑ Dnevnik: FIFA bez milosti: Josip Šimunić kažnjen s 10 utakmica neigranja
25. ↑ Jutarnji list: ŠIMUNIĆU ODBIJENA ŽALBA! Joe ne ide u Brazil, odvjetnik u čudu: "Ništa mi nije jasno..."
26. ↑ HRT: Švicarski sud potvrdio kaznu Šimuniću
27. ↑ Hrvatsko kulturno vijeće: Ured Predsjednice: Inicijativa toliko neozbiljna da ne zaslužuje službeno očitovanje
28. ↑ Hrvatsko kulturno vijeće: Hrvoje Hitrec: Hrvatski narod jednostavno više ne može smisliti zlatnu komunističku omladinu
29. ↑ 24 sata: Maloljetni sin Božidara Alića u videu govori "za dom spremni"
30. ↑ Kamenjar: Propast ofenzive Milorada Pupovca na obitelj Božidara Alića
31. ↑ Tportal: Sporna ploča HOS-a u Jasenovcu opet uzburkala duhove: Što sve trebate znati o njoj?
32. ↑ Jutarnji list: FOTO: SKINULA SE PLOČA HOS-A U JASENOVCU Premjestili je radnici komunalca iz Novske, tek manja dovikivanja upućena Plenkoviću i Pupovcu
33. ↑ Hrvatske obrambene snage: Povijesna istina o pozdravu - ZA DOM SPREMNI!
34. ↑ Braniteljski portal: [1]
35. ↑ Tjedno: Vicevi o Titu
36. ↑ Šibenski: Klarin zabranio promociju knjige Josipa Pečarića "Dnevnik u znaku Za dom spremni": To nije u duhu antifašističke i domoljubne povijesti otoka Murtera
37. ↑ HDS ZAMP: *"Bijeli golubovi"*
38. ↑ 38,00 38,01 38,02 38,03 38,04 38,05 38,06 38,07 38,08 38,09 38,10 38,11 38,12 38,13 38,14 38,15 38,16 38,17 38,18 Sloboda: 33 povijesna dokaza o čistoći starohrvatskog pozdrava "za dom spremni"
39. ↑ HDS ZAMP: *"Bojna Čavoglave"*
40. ↑ HDS ZAMP: *"Domovino"*
41. ↑ HDS ZAMP: *"Sve do Zemuna"*
42. ↑ Zagreb za dom, Hrvatska radiotelevizija, 1994.
43. ↑ Dnevno: DVOSTRUKA MJERILA FIFE: NDH im nije smetala kad je igrala za njih

## Vanjske poveznice

* Nacija: Istražili smo stari hrvatski pozdrav: Za dom, spremni!
* Sloboda: 33 povijesna dokaza o čistoći starohrvatskog pozdrava "Za dom spremni"
* Max Portal: POVIJEST: Pozdrav ZA DOM koristili su Nikola Šubić Zrinski, ban Jelačić i Ante Pavelić

* Croatia Rediviva: Starohrvatski pozdrav "Za dom"

* Sloboda: ZA DOM SPREMNI je jedan od najljepših pozdrava